Прокуратурата предаде на съд Бат Сали

Софийската градска прокуратура е внесла обвинителен акт срещу депутата Александър Методиев (известен като Бат Сали - б.р.) за хулиганство и противозаконно пречене на орган на властта - полицаи от автопатрул при Районното управление на МВР в Костенец, да изпълнят задълженията си, съобщиха от пресцентъра на прокуратурата.



На 1 май около 16.10 часа, навлизайки в Костенец, Методиев е извършил тройно изпреварване на забранен за това участък. Действията му са били забелязани от трима полицейски служители, които му подали сигнал да спре. Методиев е видял сигнала, но вместо да спре, е помахал с ръка на полицейските служители и продължил, като дори увеличил скоростта на движение, посочват от прокуратурата.

След около 10 минути, на същото място, полицаите спрели за проверка лек автомобил, в който пътували седем души. Служителите на реда поискали от пътуващите в автомобила да представят документите си за самоличност, с оглед извършване на проверка. Един от тях не разполагал с документ за самоличност. Полицейски служител поканил лицето без документ за самоличност до служебния автомобил и започнал да му съставя акт.

Спътниците на нарушителя започнали да настояват пред полицаите да не му бъде съставян акт, като един от тях се обадил по мобилния телефон на Александър Методиев и го уведомил за случващото се. Тогава Методиев веднага обърнал посоката си на движение и се насочил обратно към Костенец, към мястото, където полицаите са съставяли акт.

Междувременно той се обадил по телефона на Началника на Районното управление в Костенец, като му заявил, че негови подчинени служители са спрели на входа на града микробус с футболисти от футболния отбор на ромите от Самоков и че съставят акт на един от тях. Началникът на районното управление му обяснил, че полицейските служители си вършат работата и го помолил да продължи по пътя си и да не нарушава обществения ред. Малко след това Александър Методиев пристигнал при полицаите и на висок тон започнал да иска обяснение защо съставят актове на "неговите хора". Извадил картата си на народен представител и започнал да я размахва.

Полицаите обяснили на обвиняемия, че е извършено административно нарушение, затова са длъжни да съставят акт, а Методиев наредил на нарушителя да не го подписва.

"Размахвайки картата си на народен представител, Александър Методиев на няколко пъти изпускал картата и документите си на земята, след което ги събирал, говорел провлачено и лъхал на алкохол" е посочено в обвинителния акт. Методиев отправил заплаха към полицейските служители, като им казал, че "ще ги уволни и след три дни ще се видят вече цивилни".

Предстои Софийски градски съд да насрочи разглеждането на делото.